જો કે, શરૂઆતના મહિનાઓમાં તો ક્રેકોવમાં યહૂદી પોલીસની ગણના એક નિરુપદ્રવી દળ તરીકે જ થતી હતી. લિઓપોલ્દ ફેફરબર્ગને યહૂદી પોલીસના સભ્યોની સંદિગ્ધતાના દાખલારૂપ ગણી શકાય તેમ હતું. ડિસેમ્બર ૧૯૪૦માં યહૂદી સભા દ્વારા ચાલતી શાળાઓ સહિતનું સમગ્ર શિક્ષણ યહૂદીઓ માટે પ્રતિબંધિત કરી દેવામાં આવ્યું, ત્યારે યહૂદીઓની હાઉસિંગ ઓફિસમાં મુલાકાતીઓનું સમયપત્રક અને તેમની વ્યવસ્થા જાળવવાનું કામ પોલદેકને સોંપવામાં આવ્યું હતું. આમ તો આ કામ દિવસના થોડા કલાકોનું જ હતું, પરંતુ તેને કારણે, પોતે કંઈક કામ કરતો હોવાનું બહાનું તેને મળી રહેતાં વસાહતમાંથી ક્રેકોવમાં તે મુક્ત રીતે આવ-જા કરી શકતો હતો. માર્ચ ૧૯૪૧માં, શહેરના અન્ય ભાગોમાંથી પોજોર્સમાં આવી રહેલા યહૂદીઓની સુરક્ષા જાળવવા માટે જ યહૂદી પોલીસની સ્થાપના થઈ હતી. યહૂદી પોલીસના સભ્ય બનવાના આમંત્રણને પોલદેકે સહર્ષ સ્વીકારી લીધું હતું. તેના માટે તો યહૂદી પોલીસમાં હોવાનો અર્થ એ, કે વસાહતની દિવાલોની અંદર યહૂદીઓ યોગ્ય રીતે રહે છે કે નહીં તેનું ધ્યાન રાખવું! તેની સાથોસાથ, અંદરખાને તેને એવું પણ લાગતું હતું, કે યહૂદીઓને ગમે તેમ કરીને અમુક હદે નિયંત્રણમાં પણ રાખવા પડશે. યુરોપનો ઇતિહાસ કહેતો હતો એ પ્રમાણે, સ્થાનિક લોકો નિયંત્રણમાં રહે તો બાહ્ય હુમલાખોરો બહુ જ જલદી પરત ફરી જતા હતા. વળી આગળ જતાં યહૂદીઓ પણ આ બધી કડવાશોને ભૂલી જાય, અને તેમનું આવનારું જીવન પણ સુગમ બની રહે એવું તેને લાગતું હતું!